33. obljetnica mučeničke smrti pok. župnika vlč. Ratka Grgića
2025-06-16
U ponedjeljak, 16. lipnja 2025., u župnoj crkvi sv. Josipa u Novoj Topoli obilježit će se 33. obljetnica mučeničke smrti pok. župnika vlč. Ratka Grgića. Svetu misu s početkom u 18:00 sati predvodit će banjolučki biskup mons. Željko Majić.

Susret ministranata Banjolučke biskupije
2025-06-18
Uoči svetkovine Tijelova, u srijedu, 18. lipnja 2025., održat će se godišnji susret ministranata u Banjoj Luci s početkom u 10:00 sati.
Susret će se sastojati od dva dijela: liturgijskog u katedrali sv. Bonaventure u Banjoj Luci te zabavno-sportskog (kviz znanja, malonogometni turnir, stolni tenis, šah, čovječe ne ljuti se, potezanje konopa i trčanje u vrećama) u KŠC-u „Bl. Ivan Merz“.

Polazak hodočasnika iz Kotor Varoša sv. Ivi u Podmilačje
2025-06-22
U nedjelju 22. lipnja u 8.00 sati, nakon blagoslova u župnoj crkvi u Kotor Varošu, oko 200 hodočasnika započet će dvodnevno hodočašće sv. Ivi u Podmilačje. Za više informacija možete se obratiti organizatoru hodočašća, fra Zoranu na broj 063 358 913.

Priprava na proslavu rođenja sv. Ivana Krstitelja u župi Trapisti
2025-06-24
Župa Trapisti trodnevnicama započinje pripravu na proslavu rođenja sv. Ivana Krstitelja:
– subota, 21.6. u 18.00 sati;
– nedjelja, 22.6. u 10.00 sati;
– ponedjeljak, 23.6. u 18.00 sati.
Za samu svetkovinu, 24. lipnja sv. Mise će biti u 8.00 i 18.00 sati, te pučka sv. Misa u 10.30, koju će predslaviti mons. dr. Pavo Jurišić, kanonik i profesor na Katoličkom bogoslovnom fakultetu u Sarajevu.

Proslava svetkovine rođenja sv. Ive u Podhumu
2025-06-24
Župa sv. Ivana Krstitelja u Podhumu na patron će se pripravljati misama, klanjanjem i molitvama kroz trodnevlje, počev od subote, 21. lipnja. Pučka bolesnička sveta misa na sam dan svetkovine 24. lipnja slavit će se u 11.00 sati. Za detaljan raspored misnih slavlja i duhovnog programa priprave pogledajte plakat.

Proslava patrona župe sv. Ivana Krstitelja u Bos. Aleksandrovcu
2025-06-24
Župa sv. Ivana Krstitelja u Bos. Aleksandrovcu proslavit će svoj patron misom uočnicom u ponedjeljak, 23. lipnja u 18.00 sati, te na sam dan svetkovine u utorak, 24. lipnja, svetom misom također u 18.00 sati.

Proslava patrona župe sv. Ivana Krstitelja u župi Ravska
2025-06-24
Župa sv. Ivana Krstitelja u Ljubiji proslavit će svoj patron u utorak, 24. lipnja, svetom misom u 11.00 sati, koju predslavi vlč. Jošt Mezeg, župni vikar u župi Borovje, Zagreb.

Presveto Srce Isusovo, patron župe Šurkovac
2025-06-27
U petak, 27. lipnja na svetkovinu Presvetog Srca Isusova, župa Šurkovac proslavit će svoj patron sv. Misom u 11.00 sati. Predslavitelj je fra Domagoj Šimić, gvardijan samostana Presvetog Trojstva na Petrićevcu.

Proslava sv. Petra i sv. Pavla u župi Šimići
2025-06-28
Župa Šimići, koja je posvećena na čast apostolskih prvaka, sv. Petra i sv. Pavla, proslavit će svoje nebeske zaštitnike, sv. Misom u subotu, 28. lipnja u 11.00 sati.

Proslava patrona župe Motike
2025-06-29
Sv. Petar i Pavao, zaštitnici su župe Motike. U nedjelju, 29. lipnja, sv. Misa je u 11.00 sati.

Svetkovina Predragocjene Krvi Kristove u „Novom Nazaretu“ u Budžaku
2025-07-01
Sestre Klanjateljice Krvi Kristove u utorak, 1. srpnja 2025., slave svetkovinu Predragocjene Krvi Kristove. U samostanskoj kapelici u „Novom Nazaretu“ (Budžak) sv. Misu s početkom u 10:30 sati predvodit će banjolučki biskup mons. Željko Majić.

Biskupi HBK i BK BiH pozivaju vjernike na Jubilejsku proslavu u Tomislavgradu, 5. srpnja 2025.
2025-07-05
Euharistijskim slavljem u Tomislavgradu 5. srpnja 2025. godine u 11 sati ispred župne crkve obilježit će se Jubilejska godina i 1100. obljetnica Hrvatskoga kraljevstva i povijesnih Splitskih crkvenih sabora
U Tomislavgradu, mjestu i prostoru duboko utisnutom u pamćenje hrvatskog naroda kao mjestu krunidbe prvog hrvatskog kralja Tomislava, euharistijskim slavljem 5. srpnja 2025. godine u 11 sati ispred župne crkve obilježit će se Jubilejska godina i 1100. obljetnica Hrvatskoga kraljevstva i povijesnih Splitskih crkvenih sabora.
Euharistijsko slavlje, kojemu će nazočiti hrvatski biskupi, predslavit će vrhbosanski nadbiskup i predsjednik Biskupske konferencije BiH mons. Tomo Vukšić, a propovijedat će zagrebački nadbiskup i predsjednik Hrvatske biskupske konferencije mons. Dražen Kutleša.
Biskupi HBK i BK BiH pozivaju svećenike, redovnike, redovnice i vjernike da sudjeluju na tom događaju milosti i nacionalno-duhovnog zajedništva.
„Uvjereni smo da će naš susret biti i proročki znak nade, vjernosti i vjerničke zrelosti pred budućnošću koja nas čeka“ poručuju biskupi HBK i BK BiH pozivajući na proslavu Jubileja i euharistijsko slavlje u subotu, 5. srpnja 2025. u Tomislavgradu.
KTA

82. obljetnica mučeničke smrti vlč. Ante Dujlovića
2025-07-11
U petak, 11. srpnja 2025. obilježit će se 82. obljetnica mučeničke smrti pok. vlč. Ante Dujlovića (1914.-1943.), župnika u uništenoj župi Gumjera, koja se se nalazila na desnoj obali Vrbasa nizvodno od Klašnica. Sv. Misu s početkom u 18:00 sati predvodit će banjolučki biskup mons. Željko Majić.

Proslava sv. Bonaventure - nebeskog zaštitnika Banjolučke biskupije
2025-07-15
Središnje Jubilejsko slavlje naše Biskupije proslavit ćemo na svetkovinu sv. Bonaventure, nebeskog zaštitnika naše Biskupije i banjolučke stolnice.
Svečanu sv. Misu 15. srpnja u 18.00 sati, u zajedništvu svih biskupa u BiH, apostolskog nuncija u BiH i delegata drugih Biskupskih konferencija, predvodit će mons. Ivan Štironja, porečko-pulski biskup i delegat Hrvatske biskupske konferencije na redovitom zasjedanju Biskupske konferencije Bosne i Hercegovine.
Prije sv. Mise, već od 17.00 sati, bit će mogućnost za sv. ispovijed. U 17.30 sati molit ćemo Gospinu krunicu.

Najava zasjedanja BK BiH u Banjoj Luci
2025-07-16 - 2025-07-17
U zgradi Biskupskog ordinarijata u Banjoj Luci 16. i 17. srpnja bit će održano 93. redovito zasjedanje Biskupske konferencije Bosne i Hercegovine. Zasjedanjem će predsjedati nadbiskup metropolit vrhbosanski i apostolski upravitelj Vojnog ordinarijata u BiH mons. Tomo Vukšić, predsjednik BK BiH.
Zasjedanje će početi u srijedu ujutro 16. srpnja, a završit će konferencijom za medije u četvrtak u 12 sati.
Biskupi će se u Banjoj Luci okupiti u utorak 15. srpnja na blagdan sv. Bonaventure, nebeskog zaštitnika Banjolučke biskupije i katedrale, te će sudjelovati na večernjem euharistijskom slavlju u katedrali sv. Bonaventure. Misno slavlje tog će dana u 18 sati predslaviti i propovijedati porečki i pulski biskup mons. Ivan Štironja.
KTA

Najava konferencije za medije na završetku zasjedanja BK BiH - četvrtak 17. srpnja u 12 sati
2025-07-17
U Biskupskom ordinarijatu u Banjoj Luci 16. i 17. srpnja se održava 93. redovito zasjedanje Biskupske konferencije Bosne i Hercegovine.
Zasjedanje će se završiti konferencijom za medije u četvrtak 17. srpnja u 12 sati u Biskupskom ordinarijatu u Banjoj Luci. Na konferenciji će sudjelovati predsjednik BK BiH, vrhbosanski nadbiskup mons. Tomo Vukšić, banjolučki biskup mons. Željko Majić i generalni tajnik BK BiH vlč. Bojan Ivešić.
Adresa Biskupskog ordinarijata: Ulica Kralja Petra I. Karađorđevića 80, 78.000 Banja Luka (tel. 051/305 984, 304 915).
KTA

Liskovica: Proslava nebeskog zaštitnika sv. Ilije proroka
2025-07-19
Župa Liskovica proslavit će svog nebeskog zaštitnika, sv. Iliju proroka u subotu, 19. srpnja, sv. Misom u 11.00 sati, koju će predslaviti banjolučki biskup u miru mons. Franjo Komarica. U petak, 18. srpnja slavit će se misa uočnica u 18.00 sati.

Proslava sv. Ilije proroka na Rešetarici kod Livna
2025-07-20
U nedjelju, 20. srpnja 2025, bit će proslavljen patron sv. Ilija prorok u zavjetnoj crkvici sv. Ilije na Rešetarici u župi Podhum. Sv. Misu u 11.00 sati predslavit će fra Jozo Grbeš, provincijal Hercegovačke franjevačke provincije Uznesenja BDM. Za detaljan raspored možete pogledati plakat.

Dani sv. Ilije proroka u župi Bosansko Grahovo
2025-07-20
Župa sv. Ilije proroka u Bosanskom Grahovu proslavit će svoj patron u nedjelju, 20. srpnja, središnjim misnim slavljem u 11:00 sati, u župnoj crkvi sv. Ilije proroka u Obljaju. Za više informacija o programu Kulturno vjerske manifestajcije Dani sv. Ilije proroka 2025, pogledajte plakat.

Proslava patrona župe Glamoč
2025-07-20
Župa Glamoč proslavit će svog nebeskog zaštitnika, sv. Iliju proroka u nedjelju, 20. srpnja sv. Misom u 11.00 sati, koju predslavi vlč. Zlatko Matić, vojni kapelan i župnik župe bl. Ivana Merza u Budžaku. Pred samu svetkovinu, u subotu u 18.00 sati slavit će se misa uočnica, a nakon mise bit će upriličen koncert klape „Zvizdan“ u Domu kulture.

150. obljetnica mučeničke smrti fra Lovre Karaule
2025-07-20
Povodom 150. obljetnice mučeničke smrti fra Lovre Karaule svečano euharistijsko slavlje i blagoslov Memorijala fra Lovro Karaula u nedjelju, 20. srpnja 2025. u 11.00 sati u Žiroviću, župa Ljubunčić, predslavit će fra Zdravko Dadić, provincijal Bosne Srebrene.
Uoči središnje proslave, u subotu, 19. srpnja 2025., sv. Misu u 19.00 sati predslavit će banjolučki biskup mons. Željko Majić.

Župa Čuklić: Proslava 100 godina zavjetne kapelice sv. Ilije u Prologu
2025-07-20
Proslava jubileja kapelice sv. Ilije u Prologu, župa Čuklić, održat će se u nedjelju, 20. srpnja 2025. u 11.00 sati. Misno slavlje pod Dragom predslavit će banjolučki biskup mons. Željko Majić.

VIII. Obiteljski dan u Bosni i Hercegovini
2025-07-27
VIII. Obiteljski dan u Bosni i Hercegovini, kao i ranijih godina, bit će održan u posljednju nedjelju u mjesecu srpnju odnosno 27. srpnja 2025. u župi Svete Obitelji u Kupresu.
Svetu misu uoči Obiteljskog dana u župnoj crkvi Svete Obitelji u Kupresu u subotu 26. srpnja u 20.00 sati predvodi predsjednik Biskupske konferencije BiH mons. Tomo Vukšić, nadbiskup metropolit vrhbosanski i apostolski upravitelj Vojnog ordinarijata u BiH, kao i euharistijsko klanjanje nakon svete mise.
Središnje Euharistijsko slavlje na Obiteljski dan u župnoj crkvi Svete Obitelji u Kupresu u nedjelju 27. srpnja u 11 sati predvodi također nadbiskup Vukšić.
Istoga dana, 27. srpnja, na razini Crkve bit će obilježen 5. svjetski dan djedova, baka i starijih osoba čija je tema ove godine „Blago čovjeku koji se nije odrekao nade“ (usp. Sir 14,2).
Program VIII. Obiteljskog dana
Subota, 26. srpnja
▪ 15.00-16.00: okupljanje sudionika, preuzimanje akreditacija
▪ 16.00-16.20: molitva i pozdravi
▪ 16.30-17.15: kratka izlaganja
– dr. sc. Ankica Baković: “Ljubljena”
– vlč. dr. sc. Josip Bošnjaković: “Hrabrost biti lijep čovjek, muškarac, otac…”
▪ 17.30-18.30: rad u grupama
▪ 18.30-19.00: odmor i okrjepa
▪ 19.00-20.00: prigoda za sv. ispovijed
▪ 20.00-21.00: sv. misa i blagoslov s Presvetim – predvodi: mons. dr. Tomo Vukšić
▪ 21.00-22.30: duhovno slavljenje: fra Marin Karačić
Nedjelja, 27. srpnja
▪ 10.00 – prigoda za sv. ispovijed
▪ 10.30 – Gospina krunica
▪ 11.00 – misa i blagoslov supružnika koji slave 25., 50., 60. i 70. godišnjicu braka – predvodi: mons. dr. Tomo Vukšić
Prijave:
▪ do 7. srpnja 2025. putem župnih ureda ili izravno na e-mail: obiteljskidan2025@gmail.com ili pomoću QR koda.
▪ do 1. srpnja 2025. supružnike koji u ovoj prigodi žele Bogu zahvaliti za 25, 50, 60 i 70 godina bračne vjernosti župnici prijaviti preko nad/biskupijskih povjerenika za pastoral obitelji.

Obilježavanje Dana mučenika u Drvaru
2025-07-27
U nedjelju, 27. srpnja 2025. obilježit će se “Dan molitvenog sjećanja na mučenike i žrtve Banjolučke biskupije” i 84. godišnjica stradanja drvarskog župnika Waldemara Maximilijana Nestora i drvarskih župljana. Sv. Misu s početkom u 11.00 sati predvodit će mons. Karlo Višaticki, generalni vikar Banjolučke biskupije.

Molitveni spomen za ubijenog grahovskog župnika don Jurja Gospodnetića
2025-07-28
U ponedjeljak, 28. srpnja 2025. obilježit će se molitveni spomen za ubijenog grahovskog župnika don Jurja Gospodnetića i njegove stradale župljane. Sv. Misu s početkom u 11.00 sati u župnoj crkvi u Bos. Grahovu predvodit će banjolučki biskup mons. Željko Majić.

Barlovci: Proslava Gospe od Anđela
2025-08-02
U subotu, 2. kolovoza 2025. župa sv. Vida u Barlovcima proslavit će svoju suzaštitnicu, Gospu od Anđela sv. Misom u 11.00 sati koju će predslaviti fra Tomislav Svetinović, samostanski i župni vikar na Petrićevcu.

84. obljetnica mučeničkog stradanja župnika Krešimira Barišića
2025-08-09
U subotu, 9. kolovoza 2025. u povodu 84. obljetnice mučeničkog stradanja župnika Krešimira Barišića i župljana, bit će upriličen molitveni spomen u Krnjeuši na groblju “Kod križa” u 11 sati. Sv. misu predvodi banjolučki biskup mons. Željko Majić.

100 godina župe Bila
2025-08-10
U nedjelju, 10. kolovoza 2025., obilježit će se „100 godina župe Bila“. Sv. Misu s početkom u 11.00 sati predvodit će mons. Željko Majić, banjolučki biskup. Za više informacija i program od 8. do 10. kolovoza, pogledajte plakat.

Proslava Velike Gospe u župi Dolina
2025-08-15
U petak, 15. kolovoza 2025., župa Uznesenja BDM u Dolini proslavit će svoj patron. Sv. Misu u 11.00 sati predvodit će mons. Željko Majić, banjolučki biskup.

Velika Gospa u župi Ivanjska
2025-08-15
Župa Uznesenja BDM u Ivanjskoj u petak, 15. kolovoza 2025., proslavit će Veliku Gospu sv. Misom u 11.00 sati., koju će predslaviti fra Dominko Batinić, župnik župe Trn.
